Document ID: 32011D0626

VYKONÁVACIE ROZHODNUTIE KOMISIE
z 22. septembra 2011,
ktorým sa udeľuje výnimka z vykonávania nariadenia Európskeho parlamentu a Rady (ES) č. 762/2008 o predkladaní štatistiky o akvakultúre členskými štátmi, pokiaľ ide o Českú republiku, Luxemburské veľkovojvodstvo a Rakúsku republiku
[oznámené pod číslom K(2011) 6533]
(Iba české, francúzske a nemecké znenie je autentické)
(2011/626/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 762/2008 z 9. júla 2008 o predkladaní štatistiky o akvakultúre členskými štátmi a o zrušení nariadenia Rady (ES) č. 788/96 (1), a najmä na jeho článok 8 ods. 1,
keďže:
(1)
V súlade s článkom 8 nariadenia (ES) č. 762/2008 môže Komisia členskému štátu umožniť, aby v prípade, že zahrnutie štatistiky za určitý sektor činností akvakultúry by spôsobovalo problémy neúmerné významu daného sektora, vylúčil z predkladaných národných údajov údaje za tento sektor alebo využil metódy odhadu použité na poskytnutie údajov za viac ako 10 % celkovej produkcie.
(2)
Žiadosti o udelenie výnimiek podali Česká republika, Luxemburské veľkovojvodstvo a Rakúska republika.
(3)
Na základe informácií, ktoré poskytli Česká republika, Luxemburské veľkovojvodstvo a Rakúska republika, je udelenie uvedených výnimiek odôvodnené.
(4)
Opatrenia stanovené v tomto rozhodnutí sú v súlade so stanoviskom Stáleho výboru pre poľnohospodársku štatistiku zriadeného rozhodnutím Rady 72/279/EHS (2).
(5)
Opatrenia stanovené v tomto rozhodnutí dopĺňajú rozhodnutie Komisie 2010/76/EÚ z 9. februára 2010, ktorým sa poskytuje prechodné obdobie na vykonávanie nariadenia Európskeho parlamentu a Rady (ES) č. 762/2008 o predkladaní štatistiky o akvakultúre členskými štátmi, pokiaľ ide o Českú republiku, Nemecko, Grécko, Rakúsko, Poľsko, Portugalsko a Slovinsko (3),
PRIJALA TOTO ROZHODNUTIE:
Článok 1
1. Česká republika môže za obdobie končiace 31. decembrom 2012 predložiť len odhad údajov, pokiaľ ide o hodnotu produkcie všetkých druhov s výnimkou druhu Cyprinus carpio (kapor obyčajný).
2. Tato výnimka sa udeľuje na obdobie referenčných rokov 2009 - 2011.
Článok 2
1. Luxemburskému veľkovojvodstvu sa udeľuje výnimka z jeho povinnosti predkladať štatistiku o celom sektore akvakultúry na obdobie končiace 31. decembrom 2012.
2. Tato výnimka sa udeľuje na obdobie referenčných rokov 2008 - 2011.
Článok 3
1. Rakúska republika môže za obdobie končiace 31. decembrom 2012 predkladať iba odhad údajov, pokiaľ ide o hodnotu produkcie každého druhu a produkcie každého druhu v sektore liahní a odchovní.
2. Tato výnimka sa udeľuje na obdobie referenčného roku 2011.
Článok 4
1. Toto rozhodnutie je určené Českej republike, Luxemburskému veľkovojvodstvu a Rakúskej republike.
2. Toto rozhodnutie nadobúda účinnosť týmto oznámením.
V Bruseli 22. septembra 2011

Labels: 4
19
6
12
15